  Майя Бывальцева Анай кыллэн нуналэз азьын Удмуртилэн шоркараз лыдӟисьёслэн «Мусо шаерме данъяса» кар вожвылъяськонзы ортчоз. Ужрад 15-19 тулыспалэ ZOOM площадкаын радъяськоз. Со сярысь радъясьлэн, Ижкарысь Ивортодэтъя но методикая «Альтернатива» центрлэн сайтаз, ивортӥзы. Вожвылъяськонэ нылпи садъёсы ветлӥсь пиналъёс но школаын дышетскисьёс пыриськыны быгато. Соос арлыдзы вить группалы люкемын луозы: - 5-7 аресъемъёс; - 2-4 классъёсын дышетскисьёс; - 5-7 классъёсын дышетскисьёс; - 8-9 классъёсын дышетскисьёс; - 10-11 классъёсын дышетскисьёс. Пыриськисьёс удмурт кылын кылбур лыдӟемзэс видеое гожтыны но сое диске интыяны кулэ. Куриськонъёсты 3-тӥысен 15-тӥ тулыспалозь кутозы. Вожвылъяськонлэн валатэтэныз (положение) но видеоужъёсын интыян пумысен валэктонъёсын  тодматскыны луоз. Конкурслы йылпумъянъёс 20-тӥ тулыспалэ лэсьтозы. Вормисьёсты дипломъёсын пусъёзы, ваньмыз пыриськисьёс сертификатъёс басьтозы. Тегъёс: Дышетон Ижкар Удмуртия вожвылъяськон пиналъёс удмурткыл  